Bloem-vroue takel prostitute met sambokke | Maroela Media
Volksblad berig twee vroue het Woensdag tussen prostitute in hul woonbuurt, Noordhoek, ingevaar en hulle met 'n sambok bygedam. Die koerant het onlangs verslag gelewer oor 'n inwoner wat onlangs begin het om met 'n kamera die straatvroue en hul klante af te neem. Die vrou het glo ook die voertuigregistrasienommers begin neerskryf. Sy het gesê sy is "moeg vir die prostitute wat hulself aan mans en selfs seuns in die woonbuurt ontbloot".
Na die artikel verskyn het, het verskeie inwoners van die gebied by haar "oorlog" aangesluit.
'n Tuinwerker het Woensdag gesien hoe twee vroue uit 'n swart Volkswagen Citi Golf klim en die prostitute slaan. Die prostitute het weggehardloop. Hy sê verskeie voertuie het die afgelope twee weke daar gestop om die vroue te verjaag.